Oscar Pistorius hoor sy lotOscar Pistorius tydens sy moordverhoor in die hof. Foto: Daniel Born/The Times/ SAPA Ná ŉ sewe maande lange verhoor sal die Paralimpiese atleet, Oscar Pistorius, Dinsdag sy lot in die Pretoriase hooggeregshof hoor nadat hy die model Reeva Steenkamp in sy huis doodgeskiet het. Regter Thokozile Masipa sal na verwagting om 09:30 met haar vonnisuitspraak begin nadat sy hom verlede maand skuldig bevind het aan strafbare manslag. Staatsaanklaer Gerrie Nel het Vrydag tydens sy slotbetoë aangevoer dat gevangenisstraf die enigste vonnis is wat voldoende sal wees en dat Pistorius nie sy gestremdheid moet gebruik om die tronk vry te spring nie. Hy het aangevoer dat Pistorius sy vonnisuitspraak probeer beïnvloed het deur die Steenkamps R6 000 ŉ maand vir 18 maande lank te gee en hulle ŉ verdere R375 000 aan te bied. Barry Roux SC vir Pistorius, het gesê die beginsels van ubuntu en herstellende geregtigheid moet in dié saak in ag geneem word. “Daar moet ernstig besin word om ŉ gemeenskapsgebaseerde vonnis te gee,” het hy aan die hof gesê. Die departement van korrektiewe dienste het Maandag berigte ontken dat hy reeds ŉ tronksel vir Pistorius by die Kgosi Mampuru II-gevangenis in Pretoria voorberei het. Die verhoor het op 3 Maart begin nadat die staat die atleet aangekla het van moord met voorbedagte rade. Pistorius is op 12 September skuldig bevind aan strafbare manslag vir die skietery op 14 Februarie 2013. Die hof het hom onskuldig bevind aan moord. Pistorius is ook skuldig bevind op ŉ aanklag dat hy in Januarie 2013 ŉ skoot onder ŉ tafel by die Tasha’s in Johannesburg laat afgaan het toe hy sy vriend Darren Fresco se Glock-pistool hanteer het. Hy is egter onskuldig bevind dat hy op 30 September 2012 ŉ skoot deur die oop sondak van ŉ motor in Modderfontein laat afgaan het en onskuldig bevind aan die onwettige besit van ammunisie. Bly op hoogte met die hofverrigtinge oor die Oscar Pistorius-verhoor op Maroela Media.